Nos Hugo, Dei gracia Senonensis archiepiscopus, et Humbaudus, Hostiensis episcopus, et Odo, dyaconus cardinalis Sancti-Nicholai-in-Carcere-Tulliani, notum fieri volumus presentibus et futuris quod inter Agnetem, abbatissam Sancti-Juliani Autissiodorensis, et Rainardum, comitem Joignaci, controversia agitabatur super quatuor hominibus, Gosberto, Anulfo, Rainardo, Horrico, quos predicta abbatissa in potestate Migannie servientes suos constituerat. Que controversia, cum per querelam predicte abbatisse ad audienciam unius nostrum, Hugonis Senonensis archiepiscopi, deducta fuisset, predictus comes ad audienciam domini pape Alexandri, qui tunc Senonis erat, appellavit. Cum autem utraque pars, pro eadem appellatione, ad presenciam domini pape convenisset, dominus papa eandem causam nobis Humbaudo, Hostiensi episcopo, et Odoni, cardinali, audiendam, terminandamque commisit. Post diutinam autem et prolixam ejusdem cause ventilacionem, causa illa per concordiam et transactionem hoc modo finita et determinata est. Quod comes predictos quatuor homines et uxores eorum et liberos, imperpetuum liberos et absolutos dimisit abbatisse et monasterio Sancti-Juliani, ita ut in eis nullam habeat justiciam, exactionem seu requisitionem, seu in uxoribus sive liberis eorum, quandiu servientes fuerint et ministeriales predicti monasterii extiterint; cum autem servientes seu ministeriales esse desierint, habeat in eis, sicut in propriis hominibus Sancti-Juliani. Confessus est etiam et protestatus predictus comes, in presencia nostra, se nichil (habere) in nemore Sancti-Juliani quod est in Otha, excepta grueria; quod autem predictus comes a controversia illa, tam supra predictis hominibus quam supra nemore omnino discessit. Hoc fecit, intuitu sororis sue que in eodem erat monasterio, et respectu gracie et amoris abbatisse ejusdem, et nostrarum eciam precum interventu. Hujus autem transactionis seriem presentis scripti pagine jussimus annotari, et sigillorum nostrorum impressione, ex mandato utriusque partis, jussimus insigniri. Hujus rei testes sunt: Stephanus, abbas Sancti-Remigii Senonensis; Guillermus, Senonensis ecclesie prepositus; Guido, Sancti-Stephani Autissiodorensis prepositus; Stephanus, Autissiodorensis archipresbiter; magister Henricus, Autissiodorensis canonicus; Obertus de Madriaco; Petrus Rusellus, capellanus abbatisse; Odo, maior abbatisse; Rainaudus Chenevox. Ex parte vero comitis: Garinus, filius vicecomitis Senonensis; Odo li Boz; Stephanus Coemz; Hugo, prepositus Joigniaci; Guillelmus Burgaudus. Actum est hoc publice, Senonis, anno ab Incarnatione Domini Mº Cº LXº IVº; Alexandro papa presidente; regnante Ludovico, rege Francorum; Hugone, archiepiscopo Senonensi.